再和
作者：馮時行
朝代：宋

paragraphs: 煌煌六藝學，兀兀門亦專。
耕道宜有秋，而我適旱乾。
疏鬢日月邁，破衣霜雪單。
誰謂四海寬，已覺一飽難。
失計墮簿領，署判手爲酸。
皇家挈天綱，昨下如綸言。
冷眼看匠手，雌黄英俊間。
華堂玉塵動，繡簾香鴨殘。
爲國得一人，可使天下安。
當時呼畫師，我愧寧不然。
策勳徑投筆，守志甘抱關。
渥洼萬里心，束芻老廄閑。
豈無苜蓿盤，可以羞晨餐。
豈無芰荷衣，可以備祁寒。
天地日莽蒼，逢辰諒多艱。
世既不吾與，不去良亦頑。
摇摇故山心，長風動旌旃。
君今門下士，良莊滿人寰。
與我各相去，何啻一小千。
異時白雲邸，仰君分酒錢。
富貴無相忘，勿徒况永歎。